AARHUS: Det er blot tre måneder siden, at Plantorama åbnede Jyllands største havecenter, da Peter Vang Christensen flyttede kædens første butik fra den ene side af Grenåvej og over på den modsatte i Egå, hvor eventyret også begyndte i 1987.

Men det topmoderne mekka på 9200 kvadratmeter under tag for kunder med grønne fingre får kun lov til at beholde statussen som størst i det jyske i et par år, for allerede i 2021 planlægger Plantorama at åbne endnu et nyt havecenter. Denne gang i det vestlige Aarhus - nærmere bestemt i Tilst.

Det bliver nemlig Danmarks største havecenter på ikke mindre end 12.500 kvadratmeter og overgår dermed Plantorama i Hillerød med sine 10.000 kvadratmeter.

Det næste store oplevelsescenter har dog ikke fortsat ikke alle godkendelser i hus, men der bliver tale om den 12. inden for kæden, når det sker. Udover Aarhus har Plantorama centre i Aalborg, Viborg, Randers, Vejle, Horsens, Odense, Sønderborg og tre i hovedstadsområdet, mens hovedkontoret ligger i Lystrup.

Plantorama nåede i 2018 en omsætning på 434 millioner kroner - en vækst på 2,3 procent - mens resultatet før skat voksede med 17 procent, fra 26,3 millioner kroner til 30,4 millioner kroner.